KTB กำไรปี 65 โต 56% ทะลุ 3.3 หมื่นลบ. รับรายได้ดอกเบี้ยพุ่ง-ตั้งสำรองลด
KTB เปิดกำไรปี 65 โต 56% ทะลุ 3.3 หมื่นลบ. จากปีก่อนกำไร 2.16 หมื่นลบ. รับรายได้ดอกเบี้ยพุ่ง หลังยอดปล่อยสินเชื่อเพิ่มขึ้น พ่วงรายได้ค่าธรรมเนียมเพิ่มขึ้น-ตั้งสำรองลดลง
KTB เปิดกำไรปี 65 โต 56% ทะลุ 3.3 หมื่นลบ. จากปีก่อนกำไร 2.16 หมื่นลบ. รับรายได้ดอกเบี้ยพุ่ง-ตั้งสำรองลด
20 ม.ค. 2566

ธนาคารกรุงไทย จำกัด (มหาชน) หรือ KTB รายงานผลการดำเนินงานงวดปี 65 สิ้นสุดวันที่ 31 ธ.ค.65 ดังนี้

โดยธนาคารและบริษัทย่อยมีกำไรสุทธิส่วนที่เป็นของธนาคาร  33,693 ล้านบาท เพิ่มขึ้นร้อยละ 56.1 เมื่อเทียบจากปีก่อน สาเหตุหลักจากรายได้รวมจากการดำเนินงานที่ขยายตัวร้อยละ 8.3 จากรายได้ดอกเบี้ยสุทธิที่เพิ่มขึ้น ตามการเติบโตของสินเชื่อที่มุ่งเน้นคุณภาพ โดยสินเชื่อไม่รวมสินเชื่อภาครัฐ เติบโตร้อยละ 4.3 จากสิ้นปี 64 และอัตราดอกเบี้ยที่ปรับตัวขึ้น รายได้ค่าธรรมเนียมสุทธิและรายได้จากการดำเนินงานอื่นๆ ขยายตัวอย่างต่อเนื่อง ประกอบกับสามารถบริหารจัดการคำใช้จ่ายในองค์รวมทำให้ Cost to Income ratio เท่ากับร้อยละ 43.68 ลดลงจากร้อยละ 45.54 ในช่วงเดียวกันของปีก่อน
ทั้งนี้ ธนาคารและบริษัทย่อยมีการบริหารจัดการคุณภาพสินทรัพย์อย่างระมัดระวัง และติดตามภาพรวมของเงินให้สินเชื่ออย่างใกล้ชิด โดยมีอัตราส่วนสินเชื่อด้อยคุณภาพต่อสินเชื่อรวม (NPLs Ratio-Gross) ร้อยละ 3.26 ลดลงจากสิ้นปี 64 ที่เท่ากับร้อยละ 3.50 อีกทั้งพิจารณาอย่างรอบคอบถึงปัจจัยแวดล้อมในการดำเนินธุรกิจ ภายใต้ภาวะเศรษฐกิจที่มีความไม่แน่นอน โดยตั้งสำรองผลขาดทุนด้านเครดิตที่คาดว่าจะเกิดขึ้นลดลงร้อยละ 25.2 จากช่วงเดียวกันของปี ซึ่งยังคงรักษา Coverage ratio ในระดับสูงที่ร้อยละ 179.7 เทียบกับร้อยละ 168.8 เมื่อสิ้นปี 64